《北渡黄河甫登岸风雨即至驴背上诗以纪之》
清代·华日跻

黄河九曲来昆仑，奔流激湍争喧屯。禹王明德亦远矣，吞天浴日嗟行人。

行人赉钱争竞渡，舟子常年纷若雾。须臾鼓棹渡河来，约束蛟龙不敢怒。

蓦起狂飙吼蓼蘋，雨霰飘摇雷作嗔。穷途孑孓荒烟里，回看恍惚凭夷尊。

旅社彷徨发浩歌，一饮一斗朱颜酡。返思时会争瞬息，渡河死者何其多。

作者简介：华日跻，字元初，号逊愚，明末清初无锡人，顺治二年岁贡，官宜阳知县。